Saájee sava rá ñɨvɨ Jerusalén káchíꞌ ráa nu̱u̱nꞌ táꞌán ráa: ―¿Á nsú te̱e yaꞌá ví ya̱ nánukú rá te̱e kúñáꞌnú kaꞌniꞌ ráa maa?
Jee kune̱ꞌyá rán, chi nu̱chitú káꞌánꞌ re̱ꞌ, jee ni ntu̱náꞌ káchíꞌ ráa nu̱u̱nꞌ re̱ꞌ. ¿Á vansáꞌ sa̱naanꞌ jíníꞌ nijia rá te̱e nísotíñú ya̱ kúvi te̱e yaꞌá Cristo?
Soo te̱e yaꞌá, chi jíníꞌ‑ó né núꞌ va̱ji re̱ꞌ. Soo Cristo chi sáá kiji‑i jee ni ɨɨn ñɨvɨ nsáꞌ kuniꞌ ráa né núꞌ kiji‑i ―nkachiꞌ rá ñɨvɨ vá.
Saájee sáá súkuáꞌa Jesús rá ñɨvɨ chíkéꞌi iniꞌ veñu̱ꞌun káꞌnú, jee nkaꞌanꞌ ni̱ꞌin re̱ꞌ: ―¿Á jíníꞌ nijia rán nuꞌuꞌ, jee á jíníꞌ nijia rán ne̱ núꞌ va̱ji ni̱ꞌ rúja? Soo nsáꞌ kúvi iniꞌ maáníꞌ ya̱ va̱ji ni̱ꞌ ñɨ̱vɨ́ yaꞌá. Chi maáréꞌ ya̱ nchu̱ichí re̱ꞌ nuꞌuꞌ jee na̱a̱ꞌ víꞌí re̱ꞌ. Jee ni̱ꞌ ntu̱ví jíníꞌ rán iniꞌ re̱ꞌ.
Soo nuꞌuꞌ chi jíníꞌ ni̱ꞌ iniꞌ re̱ꞌ, chi né núꞌ maáréꞌ va̱ji ni̱ꞌ, jee maáréꞌ nchu̱ichí nuꞌuꞌ va̱ji ni̱ꞌ ―nkachiꞌ Jesús nu̱u̱nꞌ ráa.
Saájee nniꞌvɨꞌ ka̱ꞌ iniꞌ ráa ya̱ tɨɨn ráa re̱ꞌ. Soo ni ɨɨn ráa ni ntu̱ví ntɨ́ɨn ráa re̱ꞌ, chi ni ntiáꞌan kantaꞌ hora re̱ꞌ.
Jee kue̱ꞌe̱ꞌ rá ñɨvɨ ni̱nu̱ꞌ iniꞌ ráa ya̱ kúvi re̱ꞌ Cristo, jee nkachiꞌ ráa: ―Jee sáá kiji máá maá Cristo, ¿á saꞌá re̱ꞌ ka̱ꞌ seña a̱nasɨ́ nsú káꞌ te̱e yaꞌá rúja? ¡Ntu̱ví!, [saáva íyó kúvi re̱ꞌ Cristo].
Sáá nteso̱ꞌo rá te̱e fariseo tu̱ꞌun yaꞌá ya̱ káchíꞌ rá ñɨvɨ jee nchu̱ichí rá su̱tu̱ꞌ kúñáꞌnú jín rá fariseo vá rá te̱e kúmí yukuán sáva tɨɨn ráa Jesús.
Saájee nkachiꞌ Jesús: ―Yakuꞌ ni ka̱ꞌ tiempúꞌ íyó kuneeꞌ ni̱ꞌ jín rán, jee kɨ̱noꞌonꞌ ni̱ꞌ nu̱u̱nꞌ maáréꞌ ya̱ nta̱jí nuꞌuꞌ va̱ji ni̱ꞌ.
Jee nanukú rán nuꞌuꞌ, soo ni nsáꞌ naniꞌinꞌ rán nuꞌuꞌ, chi nu̱u̱nꞌ kɨ̱ꞌɨ̱nꞌ ni̱ꞌ kuneeꞌ ni̱ꞌ, jee nkúvi kɨ̱ꞌɨ̱nꞌ rán kuneeꞌ rán yukuán ―nkachiꞌ Jesús nu̱u̱nꞌ ráa.
Saájee rá te̱e kúñáꞌnú nu̱u̱nꞌ rá ñɨvɨ Israel jíkátu̱ꞌún táꞌán ráa, jee káchíꞌ ráa: ―¿Né núꞌ kúvi nu̱u̱nꞌ kɨ̱ꞌɨ̱nꞌ te̱e yaꞌá, ya̱ nsáꞌ naniꞌinꞌ‑ó maa rúja? ¿Á nsáꞌ kɨ̱ꞌɨ̱nꞌ re̱ꞌ nu̱u̱nꞌ nééꞌ rá táꞌán ñuunꞌ‑ó ya̱ kua̱ꞌa̱nꞌ ráa ñe̱te̱nuun ráa nééꞌ ráa rá ñuunꞌ Grecia? Jee, ¿á kɨ̱ꞌɨ̱nꞌ re̱ꞌ sukuáꞌa re̱ꞌ rá ñɨvɨ ñuunꞌ Grecia vá?
¿Ná kuíni káchíꞌ tu̱ꞌun yaꞌá ya̱ nkachiꞌ re̱ꞌ: “Nanukú rán nuꞌuꞌ, soo ni nsáꞌ naniꞌinꞌ rán nuꞌuꞌ, chi nu̱u̱nꞌ kɨ̱ꞌɨ̱nꞌ ni̱ꞌ kuneeꞌ ni̱ꞌ, jee nkúvi kɨ̱ꞌɨ̱nꞌ rán kuneeꞌ rán yukuán”, rúja? ―nkachiꞌ rá te̱e vá.
Ki̱vɨ̱ꞌ nu̱u̱nꞌ nɨ́ꞌɨ viko vá ya̱ kúvi ki̱vɨ̱ꞌ ñáꞌnú ka̱ꞌ, jee nnakui̱ñɨ̱ꞌ nichiꞌ Jesús jee nkachiꞌ re̱ꞌ: ―Retú né ni̱ꞌ ɨɨn rán kuéntáꞌ jíchíꞌ iniꞌ ánímaꞌ‑a nute, jee natuꞌva nu̱u̱nꞌ ni̱ꞌ jee koꞌo [ya̱ taji ni̱ꞌ nu̱u̱nꞌ nú].
Chi ñɨvɨ kúneí iniꞌ ráa nuꞌuꞌ jee kene iniꞌ ñɨvɨ vá kuéntáꞌ nute káꞌnú ya̱ sáꞌá‑a ya̱ kutekuꞌ ñɨvɨ vá nɨ́ɨ́nkání jín Ndiosíꞌ, sáni káchíꞌ nu̱u̱nꞌ Tutuꞌ Ííꞌ ―nkachiꞌ Jesús.
Soo nkachiꞌ Jesús rá tu̱ꞌun yaꞌá jie̱ꞌe̱ꞌ Ta̱chi̱ꞌ Ííꞌ Ndiosíꞌ, chi rá ñɨvɨ ya̱ kúneí iniꞌ ráa re̱ꞌ, jee ni̱ꞌi̱nꞌ ráa Ta̱chi̱ꞌ Ííꞌ Ndiosíꞌ kɨꞌɨ‑ɨ iniꞌ ánímaꞌ ráa. Chi ni ntiáꞌan taji Ndiosíꞌ Ta̱chi̱ꞌ Ííꞌ re̱ꞌ, chi jie̱ꞌe̱ꞌ ntiáné kɨ̱naa Jesús antivɨ́ súkún nu̱u̱nꞌ kúñáꞌnú re̱ꞌ.
Saájee sava rá ñɨvɨ kue̱ꞌe̱ꞌ ya̱ íñɨ́ yukuán nkachiꞌ ráa: ―Te̱e yaꞌá máá naáꞌ nijia kúvi re̱ꞌ máá te̱e ya̱ íyó kiji nakani tu̱ꞌun kene yuꞌú Ndiosíꞌ.
Jee sava ka̱ꞌ rá ñɨvɨ vá nkachiꞌ: ―Te̱e yaꞌá kúvi máá Cristo ―nkachiꞌ rá ñɨvɨ vá. Soo sava ráa ka̱ꞌ nkachiꞌ: ―Ntu̱ví chi nsú nu̱u̱nꞌ ñuunꞌ Galilea kiji Cristo.
Chi, ¿á ntu káchíꞌ nu̱u̱nꞌ Tutuꞌ níso Tu̱ꞌun Ndiosíꞌ ya̱ kaku Cristo nu̱u̱nꞌ tataꞌ ichiyúkúnꞌ váji ne̱ nu̱u̱nꞌ David, jee te̱e ñuunꞌ Belén kuvi re̱ꞌ, nu̱u̱nꞌ kúvi ñuunꞌ nu̱u̱nꞌ nneeꞌ David ne̱ yanaꞌán rúja? ―nkachiꞌ rá ñɨvɨ vá.
Jee sɨ́ɨ́n sɨ́ɨ́n íñɨ́ ɨɨn inka ráa jie̱ꞌe̱ꞌ Jesús.
Jee sava rá ñɨvɨ vá kuíni ráa tɨɨn ráa Jesús, soo ni ɨɨn ráa ntu̱ví ntɨ́ɨn ráa re̱ꞌ.
Saájee rá te̱e kúmí veñu̱ꞌun káꞌnú nni̱kó ráa nu̱u̱nꞌ rá su̱tu̱ꞌ kúñáꞌnú jín nu̱u̱nꞌ rá fariseo. Jee ni̱ka̱tu̱ꞌún ráa rá te̱e vá jee nkachiꞌ ráa: ―¿Na̱ kuvi chi ntu̱ví va̱ji rán jín Jesús? ―nkachiꞌ ráa.
Jee nkachiꞌ rá te̱e kúmí veñu̱ꞌun káꞌnú vá: ―Ni ntu̱ví nkáꞌánꞌ ni ɨɨn te̱e kua̱ꞌ káꞌánꞌ te̱e yaꞌá ―nkachiꞌ ráa.
Saájee nna̱xiníkó rá fariseo: ―¿Á suni nxi̱náꞌví re̱ꞌ ránoꞌó ranika̱ꞌ?
¿Á íyó néni ɨɨn rá te̱e nísotíñú áxí rá fariseo ya̱ jínúꞌ iniꞌ ráa re̱ꞌ réja? ¡Ntu̱ví!
Soo rá ñɨvɨ kue̱ꞌe̱ꞌ vá ya̱ ntu̱ví jíníꞌ ráa ná káchíꞌ tu̱ꞌun ley nta̱túníꞌ Ndiosíꞌ, jee yósóni̱nu ráa.
Jee Nicodemo (ya̱ ñáꞌanꞌ re̱ꞌ nu̱u̱nꞌ nééꞌ Jesús ɨɨn yakuááꞌ, jee suni kúvi re̱ꞌ ɨɨn rá fariseo) jee nkachiꞌ re̱ꞌ nu̱u̱nꞌ ráa:
―¿Á nsáꞌ káchíꞌ tu̱ꞌun ley nta̱túníꞌ Ndiosíꞌ ya̱ nkúvi sanáaꞌ‑ó si̱kɨ̱ꞌ ɨɨn te̱e, retú ntu xíꞌna ka̱ꞌ teso̱ꞌo‑ó rá tu̱ꞌun káꞌánꞌ‑a, sáva kukáꞌnú iniꞌ‑ó ná kúvi ya̱ nsa̱ꞌá‑a? ―nkachiꞌ Nicodemo.
Jee nna̱xiníkó rá te̱e vá jee nkachiꞌ ráa: ―¿Á suni te̱e ñuunꞌ Galilea kúvi nú ya̱ káꞌánꞌ nú sukuán? Nanukú kávii va̱ꞌa nú nu̱u̱nꞌ Tutuꞌ níso Tu̱ꞌun Ndiosíꞌ jee kuniꞌ nú ya̱ Galilea ntu kene nu̱u̱nꞌ ñuunꞌ vá ɨɨn te̱e ya̱ nakani‑i tu̱ꞌun kene yuꞌú Ndiosíꞌ ―nkachiꞌ rá te̱e vá.
[Saájee ta ɨɨn ɨɨn ráa kua̱noꞌonꞌ ráa ta veꞌi ráa.]